62023CJ0489_RES
Kohtuasi C‑489/23
AF
versus
Guvernul României jt
(eelotsusetaotlus, mille on esitanud Înalta Curte de Casație și Justiție)
Euroopa Kohtu (neljas koda) 4. septembri 2025. aasta kohtuotsus
Eelotsusetaotlus – Sotsiaalkindlustus – Ravikindlustus – ELTL artikkel 56 – Teenuste osutamise vabadus – Määrus (EÜ) nr 883/2004 – Artikli 20 lõiked 1 ja 2 – Raviteenused, mida kindlustatud isik saab muus liikmesriigis kui see, kus ta elab – Direktiiv 2011/24/EL – Artikli 7 lõige 7 – Kindlustatud isiku ravikulude katmine – Hüvitamine – Riigisisesed õigusnormid, mis seavad kulude hüvitamise sõltuvusse arstlikust läbivaatusest, mida võib teha ainult arst, kes kuulub kindlustatud isiku elukohaliikmesriigi riiklikku ravikindlustusskeemi, ning mille alusel see arst väljastab dokumendi, mis lubab kindlustatud isiku haiglaravi – Piiriüleste tervishoiuteenuste kulude hüvitamise märkimisväärne piiramine
Rahvatervis – Piiriülesed tervishoiuteenused – Direktiiv 2011/24 – Piiriüleste tervishoiuteenuste kulude hüvitamine – Tingimused – Arstlik läbivaatus, mida võib teha ainult arst, kes kuulub kindlustajaliikmesriigi riiklikku ravikindlustusskeemi – Selle arsti poolt niisuguse dokumendi väljastamine, mis lubab kindlustatud isiku haiglaravi – Teenuste osutamise vabaduse põhjendamatu ja ebaproportsionaalne piiramine – Lubamatus
(ELTL artikkel 56; Euroopa Parlamendi ja nõukogu direktiiv 2011/24, artikli 7 lõige 7)
(vt punktid 32–56 ja resolutsiooni punkt 1)
Rahvatervis – Piiriülesed tervishoiuteenused – Direktiivi 2011/24 ja määruse nr 883/2004 omavaheline suhe – Nende kahe õigusakti kumulatiivse kohaldamise välistatus ühe ja sama tervishoiuteenuse osutamise suhtes
(Euroopa Parlamendi ja nõukogu määrus nr 883/2004; Euroopa Parlamendi ja nõukogu direktiiv 2011/2009)
(vt punktid 60–62)
Sotsiaalkindlustus – Sotsiaalkindlustussüsteemide koordineerimine – Ravikindlustus – Teises liikmesriigis saadud mitterahalised hüvitised – Muus kui kindlustatud isiku elukoha liikmesriigis saadud plaaniline ravi – Eelloa puudumine – Piiriüleste tervishoiuteenuste kulude hüvitamise märkimisväärne piiramine – Lubatavus – Tingimused – Erandid – Kindlustatud isik, kes ei saanud niisugust luba taotleda või oodata otsust loataotluse kohta – Isiku tervisliku seisundi või erakorralise ravi saamise vajadusega seotud takistus
(ELTL artikkel 56; Euroopa Parlamendi ja nõukogu määrus nr 883/2004, artikli 20 lõiked 1 ja 2)
(vt punktid 66–76 ja resolutsiooni punkt 2)
Kokkuvõte
Euroopa Kohus, kellele esitas eelotsusetaotluse Înalta Curte de Casaţie şi Justiţie (Rumeenia kassatsioonikohus), täpsustas kindlustatud isikule direktiivi 2011/24 (
1
) ja määruse nr 883/2004 (
2
) alusel osutatud piiriüleste tervishoiuteenuste kulude hüvitamise tingimusi ja korda.
AFil, kes elab Rumeenias ja on kindlustatud riiklikus ravikindlustussüsteemis, diagnoositi 2018. aasta märtsis ühes Rumeenia eraõiguslikus raviasutuses eesnäärme adenokartsinoom. Patsiendi tervise ja edasise taastumise seisukohast oli soovitatavaks raviks robotkirurgiline operatsioon, mille AF otsustas teha Saksamaal asuvas erikliinikus, mis on spetsialiseerunud ainult sellele patoloogiale.
Taotluse, mille ta esitas pärast Saksamaal saadud tervishoiuteenuste kulude hüvitamist, jättis Rumeenia haigekassa siiski rahuldamata eeskätt seetõttu, et sellele ei olnud lisatud haiglaravi lubavat dokumenti. Rumeenia õiguses sisalduvate nõuete kohaselt oleks kõnealuse dokumendi pidanud koostama Rumeenia riiklikku ravikindlustussüsteemi kuuluv arst enne plaaniliste tervishoiuteenuste osutamise algust.
Kuna Curtea de Apel Târgu Mureș (Târgu Mureși apellatsioonikohus, Rumeenia) jättis haigekassa otsuse peale esitatud kaebuse rahuldamata, esitas AF kassatsioonkaebuse eelotsusetaotluse esitanud kohtule. Kaheldes, kas Rumeenia piiriüleste raviteenuste hüvitamise kord on kooskõlas liidu õigusega, otsustas see kohus esitada Euroopa Kohtule eelotsusetaotluse.
Euroopa Kohtu hinnang
Euroopa Kohus analüüsis direktiivi 2011/24 artikli 7 lõiget 7 grammatiliselt, kontekstipõhiselt ja teleoloogiliselt ning märkis esiteks, et nimetatud sättega ei ole – arvestades selles sõnaselgelt sätestatud piiranguid – vastuolus see, kui kindlustajaliikmesriik nõuab piiriüleste tervishoiuteenuste kulude hüvitamiseks, et kindlustatud isikule tehtaks arstlik läbivaatus, mida teeb arst, kes kuulub selle liikmesriigi riiklikku tervishoiu- või ravikindlustussüsteemi, ning mille alusel sama arst väljastab dokumendi, mis lubab kindlustatud isiku haiglaravi.
Euroopa Kohus märkis, et liikmesriikidel on ulatuslik kaalutlusruum piiriüleste tervishoiuteenuste hüvitamise korra ja tingimuste kindlaksmääramisel, mistõttu võivad nad ette näha, et niisuguste teenuste suhtes kehtivad teatavad tingimused, juhul kui need ei ole diskrimineerivad ega kujuta endast põhjendamatut piirangut ELTL artiklis 56 tagatud teenuste vabale liikumisele. Direktiivi 2011/24 artikli 7 lõikes 7 sätestatud piirangute analüüsimisel tõdes Euroopa Kohus aga, et seades piiriüleste tervishoiuteenuste hüvitamise sõltuvusse arstlikust läbivaatusest, mida teeb arst, kes kuulub Rumeenia riiklikku ravikindlustussüsteemi, ja selle arsti poolt niisuguse dokumendi väljastamisest, mis lubab kindlustatud isiku haiglaravi, võivad Rumeenia õigusnormid takistada piiriüleste tervishoiuteenuste kasutamist ja kujutavad endast seega teenuste osutamise vabaduse piirangut ELTL artikli 56 tähenduses. Euroopa Kohus lisas, et piiriülese haiglaravi puhul teeb enamasti niisugust arstlikku läbivaatust ja koostab sellise dokumendi tavaliselt tervishoiutöötaja, kes tegutseb liikmesriigis, mille territooriumil tervishoiuteenust osutatakse.
Seda piirangut ei saa põhjendada Rumeenia õigusnormidega taotletava üldise eesmärgiga säilitada sotsiaalkindlustussüsteemi finantstasakaal. Nimelt ei ohusta – võttes arvesse direktiivis 2011/24 piiriülese ravi hüvitamisele seatud kahte piirangut – kindlustajaliikmesriigi tervishoiusüsteemi see, et selle ravi hüvitamisega seoses tekivad täiendavad kulud. Ühelt poolt arvutatakse hüvitis kindlustajaliikmesriigis tervishoiuteenustele kohaldatavate tasumäärade alusel ning teiselt poolt ei tohi see ületada saadud tervishoiuteenuste tegelikku maksumust, juhul kui vastuvõtvas liikmesriigis on ravi kulud madalamad kui kindlustajaliikmesriigis.
Lisaks, isegi kui ei saa välistada, et Rumeenia õigusnormides ette nähtud tingimus võimaldab hoida kulusid kontrolli all ja vältida nii palju kui võimalik rahaliste vahendite raiskamist, mis tuleneb eelkõige tarbetust haiglaravist, mida määravad arstid, kes kuuluvad eratervishoiusüsteemi ega ole seotud vajadusega kontrollida avaliku sektori kulutusi, ei näi niisugune tingimus olevat kooskõlas proportsionaalsuse põhimõttega. Nimelt oleks Rumeenia seadusandja võinud ette näha vähem piiravaid meetmeid, nagu sellise menetluse kehtestamine, mille eesmärk on aktsepteerida samaväärseid arstitõendeid või -aruandeid, millega kaasneb pakutud diagnoosi esmapilgul usutava paikapidavuse ja ravi sobivuse kontroll.
Teiseks analüüsis Euroopa Kohus seda, kas niisuguse arvutusviisi kohaldamine, mis piirab piiriüleste tervishoiuteenuste kulude hüvitamiseks makstavat summat märkimisväärselt võrreldes kuludega, mis on tegelikult kantud liikmesriigis, kus neid teenuseid osutati, kui ei ole saadud määruse nr 883/2004 alusel nõutavat eelluba, on kooskõlas sama määruse artikliga 20 – lähtudes ELTL artiklist 56, mis käsitleb teenuste vaba liikumist.
Kõigepealt täpsustas Euroopa Kohus direktiivi 2011/24 ja määruse nr 883/2004 omavahelist suhet ja märkis, et sidususe huvides ei saa neid kaht õigusakti kohaldada kumulatiivselt. Kui patsiendil on õigus saada piiriüleseid tervishoiuteenuseid nii direktiivi 2011/24 kui ka määruse nr 883/2004 alusel ja kõnealuse määruse kohaldamine on patsiendi seisukohast soodsam, peaks kindlustajaliikmesriik juhtima sellele patsiendi tähelepanu. Kuna määruse nr 883/2004 kohaldatavuse küsimus kuulub faktiliste asjaolude hindamise alla, on eelotsusetaotluse esitanud kohtu ülesanne kontrollida, kas see määrus on käesoleval juhul kohaldatav.
Sellegipoolest tõlgendas Euroopa Kohus eelotsusetaotluse esitanud kohtule tarviliku vastuse andmiseks määrust nr 883/2004.
Kõnealuse määruse artikli 20 lõigetes 1 ja 2 on sätestatud, et kindlustatud isik, kes reisib tema elukohaliikmesriigist erinevasse liikmesriiki eesmärgiga saada seal viibimise ajal mitterahalisi hüvitisi, peab taotlema luba pädevalt asutuselt. Kui kindlustatud isik on saanud loa, saab ta mitterahalisi hüvitisi, mida annab viibimiskohajärgne asutus vastavalt tema poolt kohaldatavatele õigusaktidele, nii nagu oleks isik kindlustatud nimetatud õigusaktide alusel.
Kuna artikli 20 kohaldamine konkreetsele olukorrale ei välista siiski selle olukorra kuulumist ka teenuste osutamise vabadust käsitlevate sätete kohaldamisalasse, tõlgendas Euroopa Kohus seda artiklit ELTL artiklist 56 ja seda käsitlevast kohtupraktikast lähtudes. Euroopa Kohus tuletas meelde, et kui kindlustatud isik on saanud piiriüleseid tervishoiuteenuseid, ilma et ta oleks taotlenud ja saanud selleks nõutud eelluba, või juhul, kui eelloa andmisest keeldumine on põhjendatud, on tal õigus nimetatud tervishoiuteenuste kulude hüvitamisele üksnes selles ulatuses, mis on tagatud ravikindlustusskeemiga, millega ta on liitunud. Kindlustajaliikmesriik võib selliste kulude hüvitamise piirsumma kehtestada madalamal tasemel, kui on selle isiku tegelikult kantud kulud, tingimusel et nimetatud summa arvutamisviis põhineb objektiivsetel, mittediskrimineerivatel ja läbipaistvatel kriteeriumidel.
Kui aga isik ei saanud oma tervisliku seisundi või haiglas erakorralise ravi saamise vajadusega seotud põhjustel sellist eelluba taotleda või ei saanud ta oodata pädeva asutuse otsust esitatud loataotluse kohta, on tal siiski õigus saada hüvitist summas, mis on võrdne summaga, mille pädev asutus oleks tavapäraselt niisuguse loa olemasolul hüvitanud.
(
1
)	Euroopa Parlamendi ja nõukogu 9. märtsi 2011. aasta direktiiv 2011/24/EL patsiendiõiguste kohaldamise kohta piiriüleses tervishoius (ELT 2011, L 88, lk 45).
(
2
)	Euroopa Parlamendi ja nõukogu 29. aprilli 2004. aasta määrus (EÜ) nr 883/2004 sotsiaalkindlustussüsteemide koordineerimise kohta (ELT 2004, L 166, lk 1; ELT eriväljaanne 05/05, lk 72).